প্রতীক্ষার অবসান, নবি মুম্বই আন্তর্জাতিক বিমানবন্দরের উদ্বোধন মোদির

ওয়েবডেস্ক- অবশেষে দীর্ঘ প্রতীক্ষার অবসান। আজ মুম্বইবাসীর (Mumbai) বহু প্রতীক্ষিত নবি মুম্বই আন্তর্জাতিক বিমানবন্দর (NMIA) (Navi Mumbai International Airport) প্রথম পর্যায়ের উদ্বোধন করলেন প্রধানমন্ত্রী নরেন্দ্র মোদি (Narendra  Modi)। আদানি বিমানবন্দর এবং সিডকোর মধ্যে সরকারি-বেসরকারি অংশীদারিত্বের আওতায় ১৯,৬৫০ কোটি টাকা ব্যয়ে নির্মিত এই বিমানবন্দর। বার্ষিক যাত্রী পরিবহন ক্ষমতা ৯ কোটি, বার্ষিক পণ্য পরিবহন ক্ষমতা ৩.২৫ মিলিয়ন মেট্রিক টন।

এই প্রকল্পটি ভারতের বৃহত্তম গ্রিনফিল্ড বিমানবন্দর প্রকল্প, যা পাবলিক-প্রাইভেট পার্টনারশিপ (PPP) মডেলের অধীনে নির্মিত হয়েছে। এদিনের এই উদ্বোধনী অনুষ্ঠানে উপস্থিত ছিলেন মুখ্যমন্ত্রী দেবেন্দ্র ফড়নবিশ, উপমুখ্যমন্ত্রী একনাথ শিন্ডে সহ অজিত পাওয়ার, কেন্দ্রীয় বেসামরিক বিমান পরিবহনমন্ত্রী কিনজারাপু রামমোহন নাইডু, আদানি গ্রুপের চেয়ারম্যান গৌতম আদানি প্রমুখ।

এই বিমানবন্দর ছত্রপতি শিবাজি মহারাজ আন্তর্জাতিক বিমানবন্দরে চাপ কমাতে সাহায্য করবে। ১,১৬০ হেক্টর জুড়ে বিস্তৃত এই নতুন বিমানবন্দরটি ভারতের বিমান চলাচলের ক্ষমতা বাড়াবে। আনুষ্ঠানিক উদ্বোধনের আগে, প্রধানমন্ত্রী নবনির্মিত স্থাপনাটি ঘুরে দেখেন। যাত্রীদের সুবিধার জন্য রয়েছে স্বয়ংক্রিয় ‘People Mover’ সিস্টেম, যা মাটির নীচের সুড়ঙ্গ পথে সব টার্মিনালকে যুক্ত করবে। ৬৬টি চেক-ইন কাউন্টার ও ২২টি সেলফ ব্যাগেজ ড্রপ সুবিধা।

আরও পড়ুন-  ভারত সফরে এলেন ব্রিটিশ প্রধানমন্ত্রী!

এটি দেশের প্রথম বিমানবন্দর যা এক্সপ্রেসওয়ে, হাইওয়ে এবং মেট্রো, এই তিন ধরনের পরিবহণ ব্যবস্থার সঙ্গে সরাসরি যুক্ত থাকবে। ২০২৫ এর ডিসেম্বর থেকে এখানে বিমান চলাচল শুরু হবে। প্রথম পর্যায়ে ইন্ডিগো, আকাসা এয়ার এবং এয়ার ইন্ডিয়া এক্সপ্রেস এই বিমানবন্দর থেকে উড়ান পরিচালনা করবে।

প্রধানমন্ত্রী এদিন ৩৭,২৭০ কোটি টাকার পুরো মুম্বাই মেট্রো লাইন ৩ (অ্যাকোয়া লাইন) (Mumbai Metro Line-3)  জাতির উদ্দেশ্যে উৎসর্গ করেন।

এদিন প্রধানমন্ত্রী মুম্বাই মেট্রো লাইন-৩ এর দ্বিতীয় ধাপের উদ্বোধনও করেন, যা আচার্য আত্রে চক থেকে কাফ প্যারেড পর্যন্ত বিস্তৃত। ১২,২০০ কোটি টাকা ব্যয়ে নির্মিত হয়েছে এই প্রকল্প। ‘মুম্বই ওয়ান’ মোবিলিটি অ্যাপের উদ্বোধন করেছেন প্রধানমন্ত্রী।

দেখুন আরও খবর-